De 24 spillere til landskampen mod Slovakiet onsdag aften er primært hentet fra den danske 2. division, men der er også spillere på Serie 1-niveau.

Det bliver den tidligere europamester fra 1992, John 'Faxe' Jensen, der skal stå i spidsen for landsholdet i morgendagens fodboldlandskamp i Slovakiet.

Det bekræfter DBU over for TV 2.

John 'Faxe' Jensen får Hasse Kuhn som assistent på sidelinjen til opgøret. Hasse Kuhn er i øjeblikket træner for Skjold Birkerød i Danmarksserien.

John Faxe Jensen træder til og er træner-vikar til Herrelandsholdets kamp mod Slovakiet.https://t.co/QcjDUu0ZPt — DBU - En Del Af Noget Større (@DBUfodbold) September 4, 2018

Alternative landsholdsspillere

Listen fra DBU over de bekræftede spillere, der har meldt sig klar til at spille venskabskampen mod Slovakiet onsdag aften, tæller 24 mand.

Det er følgende navne:

Målmænd: Morten Bank (Avarta), Victor Larsen (Tarup-Paarup IF), Christoffer Haagh (Jægersborg Boldklub).

Forsvarsspillere: Christian Bannis (Tarup-Paarup IF), Mads Priisholm Bertelsen (Tarup-Paarup IF), Christian Bommelund Christensen (Jægersborg Boldklub), Victor Hansen (Frederikssund), Nicolai Johansen (Vanløse), Daniel Nielsen (Vanløse), Kasper Skræp (Tarup-Paarup IF).

Midtbanespillere: Rasmus Gaudin (Vanløse), Adam Fogt (Kastrup), Anders Hunsballe (Greve), Oskar Højbye (Vanløse), Christopher Jakobsen (Hillerød), Rasmus Johanson (HIK), Kevin Jørgensen (Jægersborg Boldklub), Kasper Kempel (Skovshoved), Simon Vollesen (Birkerød).

Angribere: Anders Fønss (Tarup-Paarup IF), Troels Cillius Nielsen (Birkerød), Christian Offenberg (Avarta), Daniel Holm Sørensen (Skovshoved), Louis Veis (Jægersborg Boldklub).

Det lykkedes i sidste øjeblik DBU at samle dette alternative landshold, der tirsdag eftermiddag fløj afsted til Slovakiet, hvor onsdagens landskamp bliver spillet.

Ikke overraskende glæder det Kim Hallberg, der er elitechef i DBU.

Han siger om den særprægede situation med det danske fodboldlandshold:

- Det er altafgørende for dansk fodbolds fremtid, at vi kan stille hold til de to landskampe i denne uge, og derfor er vi glade for, at disse 24 spillere har indvilliget i at stille op for Danmark, så vi undgår spekulationer om millionbøder og langvarige udelukkelser fra international fodbold. Det ville få store konsekvenser for fodbolden i Danmark.

DBU har samlet et alternativt landshold, der her er på vej ombord på flyet fra Roskilde Lufthavn. Foto: Claus Bech / Ritzau Scanpix

Det alternative landshold på vej ombord på flyet til Slovakiet fra Roskilde Lufthavn. Foto: Mads Claus Rasmussen / Ritzau Scanpix

En hjælpende hånd

John 'Faxe' Jensen er glad for at kunne hjælpe DBU i den nuværende konflikt mellem unionen og landsholdsspillerne.

Det siger han til DBU.dk.

- Der, hvor vi er nu, ser jeg kun tabere i konflikten, og dansk fodbold taber mest af alle. Når jeg siger ja til at hjælpe her, er det, fordi jeg føler meget, meget stærkt for landsholdet som institution, og fordi jeg mener, at det vigtigste dog må være, at kampene trods alt bliver spillet, lyder det fra John 'Faxe' Jensen.

Den tidligere EM-guldvinder har i øjeblikket ikke sit virke i fodboldverdenen. 'Faxe' stoppede således i 1. divisionsklubben Fremad Amager efter sidste sæson.

Vil ikke tage parti

Den tidligere europamester pointerer, at han gør det for dansk fodbolds skyld, og at han ikke vil tage parti i den igangværende konflikt.

- Jeg tager ikke stilling til sagen mellem DBU og spillerne, mit ja er ikke udtryk for det. Jeg håber bare at bidrage til, at vi kan komme gennem de to kampe, og at parterne finder en løsning hurtigst muligt. Landsholdet har betydet uendeligt meget for mig i min karriere og i mit liv. Det gør ondt at følge dette forløb, og jeg håber, at mit bidrag kan være med til at begrænse de negative konsekvenser, uddyber John 'Faxe' Jensen over for DBU.

Den hjælpende hånd fra den danske europamester anno 1992 til fodboldlandsholdet er ikke gået ubemærket hen - heller ikke på Christiansborg.

John 'Faxe' Jensens beslutning bliver bifaldet af statsminister Lars Løkke Rasmussen (V).

- Godt nok en svær situation, men kæmpe respekt for Faxe, lyder det blandt andet på Twitter.

Godt nok en svær situation, men kæmpe respekt for @Faxe6eren - hans attitude, motiver og kærlighed til dansk fodbold. 🇩🇰 — Lars Løkke Rasmussen (@larsloekke) September 4, 2018

Målfarlig angriber

De 24 amatørspillere i den danske landsholdstrup er formentlig ukendte navne for langt de fleste fodboldinteresserede danskere, men den alternative trup indeholder mindst én angriber med mål i støvlerne.

Den 30-årige Christian Offenberg fra Avarta er nemlig en målfarlig herre. Angriberen har foreløbig nettet fem gange i sæsonens seks kampe for bundproppen og er dermed aktuel topscorer i 2. divisions gruppe 2.

Se blot dette mål, som Christian Offenberg scorede i 2017 mod Næsby.